पाएं अपने शहर की ताज़ा ख़बरें और फ्री ई-पेपरडाउनलोड करें
झारखंड में गुरुवार को आकाशीय बिजली की चपेट में आने से 8 लोगों की मौत हो गई। इनमें से तीन बारिश से बचने के लिए पेड़ के नीचे खड़े थे। हजारीबाग के टाटीझरिया थाना क्षेत्र के केशोडीह जा रहे दो व्यक्ति पर आकाशीय बिजली गिरने से घटनास्थल पर ही उनकी मौत हो गई। जबकि रामगढ़ के चितरपुर में खेत में काम कर रहे नाबालिग लड़के की आकाशीय बिजली की चपेट में आने से जान चली गई। इधर, आकाशीय बिजली गिरने से जामताड़ा में एक युवक,चतरा स्थित टंडवा में दो लोग, गढ़वा के रंका में एक और घाटशिला के बहरागोड़ा में एक छात्रा की मौत हो गई।
टाटीझरिया की घटना में मृतकों की पहचान मुफ्फसिल थाना क्षेत्र के रहने वाले अंकुश साव और चरही थाना क्षेत्र के सूरज भुईया के रूप में की गई। दोनों ही टाटीझरिया थाना क्षेत्र के केशोडीह गांव जा रहे थे। इसी बीच तेज बारिश शुरू हो गई और वो एक पेड़ के नीचे छिप गए। इसी बीच आकाशीय बिजली गिरी और दोनों की ही घटनास्थल पर मौत हो गई। इस संबंध में इन दोनों के परिजनों ने टाटीझरिया थाना प्रभारी रितेश कुमार सिंह को एक आवेदन देकर घटना की जानकारी दी।
वहीं, रामगढ़ के चितरपुर प्रखंड अंतर्गत बड़कीपोना के काली चौक निवासी भूषण महतो का पुत्र अंकेश कुमार (14) अपने खेत में काम कर रहा था। तभी तेज आंधी के साथ बारिश शुरू हो गई। इसी बीच अचानक उस पर आकाशीय बिजली गिरी और उसकी मौके पर ही मौत हो गई।
इधर, जामताड़ा स्थित नारायणपुर थाना क्षेत्र के सबनपुर पंचायत अंतर्गत सलगाडीह गांव में आकाशीय बिजली की चपेट में आने से गिरीश हेम्ब्रम (27) की जान चली गई। गिरीश स्नान करने तालाब गया हुआ था। वहां से लौटने के क्रम में वह हल्की बारिश के साथ गिरी आकाशीय बिजली की चपेट में आ गया।
वहीं, टंडवा थाना क्षेत्र के मंडेर गांव में सुनीता (20) बारिश से बचने के लिए एक पेड़ के नीचे खड़ी थी। इसी बीच बारिश के साथ गिरी आकाशीय बिजली की चपेट में आने से उसकी मौत हो गई। वहीं, दूसरी घटना मिश्रौल पंचायत अंतर्गत फुलवरिया गांव की है। यहां रोहित (14) अपने घर के बाहर खड़ा था। इसी बीच गिरी आकाशीय बिजली ने उसकी जान ले ली। जबकि गढ़वा के रंका अनुमंडल मुख्यालय स्थित हनुमान मंदिर के बगल में भंडुल पाठक के नवनिर्मित मकान में काम कर रहे बोड़ी पलामू निवासी बसंत मेहता (46) की आकाशीय बिजली की चपेट में आने से मौत हो गई।
घाटशिला के बहरागोड़ा स्थित छोटाकुलिया गांव में इंटरमीडिएट की छात्रा पार्वती मुंडा (16) खेत में काम कर रही अपनी मां को बुलाने गइ थी। वहां से वापस आने के दौरान आकाशीय बिजली गिरी और पार्वती की मौत हो गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva awa_Deva hin_Deva zho_Hant eng_Latn